הכדורגל העולמי כולו הצדיע הערב (ראשון) לקפטן האגדי של רומא, פרנצ'סקו טוטי בן ה-40, שערך את משחק הפרידה מהקבוצה בה שיחק כל חייו, וחגג איתה ניצחון דרמטי 2:3 על גנואה ואת השגת המקום השני שהעניק לה כרטיס לשלב הבתים של ליגת האלופות. נאפולי ניצחה 2:4 את סמפדוריה, אך נותרה במקום השלישי ותצטרך לעבור את המוקדמות. קרוטונה השלימה מסע היחלצות נדיר ושרדה עם 1:3 על לאציו, כשהיורדת השלישית היא אמפולי שהפסידה 2:1 בפאלרמו.
לוצ'יאנו ספאלטי טען במסיבת העיתונאים לקראת המשחק כי במקרים רבים בעבר, פרנצ'סקו טוטי האפיל על הקבוצה וקיבל את כל הכותרות. הפעם, ההתמקדות בקפטן הנצחי הייתה מוצדקת. בגיל 40, האיש שנותר נאמן לאורך כל הקריירה לקבוצה אחת, חתם את עונתו ה-25 בסרייה A וערך את הופעתו ה-786 והאחרונה, אותה ציין עם עלייה דרמטית לשלב הבתים של ליגת האלופות. אמנם פייטרו פלגרי בן ה-16 גנב את ההצגה בפתיחה עם שער כבר בבעיטה הראשונה שלו בקריירה, אך רומא השוותה מרגלי אדין דז'קו (10), שבישל לדניאלה דה רוסי (74) וגם את שער הניצחון של דייגו פרוטי בדקת הסיום, אחרי שדרקו לאזוביץ' (79) הלחיץ את המארחים. האוהדים והשחקנים התמקדו בטוטי וחגגו איתו. רומא תהיה אחרת לגמרי בלעדיו.
בדקה ה-89 עוד הייתה נאפולי במקום השני ועם הכרטיס לשלב הבתים של ליגת האלופות, אך אז הגיעה הבשורה מסטאדיו אולימפיקו שהותירה את מאוריציו סארי ושחקניו במקום השלישי ושלחה אותם למאבק לא פשוט במוקדמות. דריס מרטנס (שער ליגה מספר 28), לורנצו אינסינייה בביצוע מרהיב, מארק האמשיק שהתקרב לדייגו מראדונה עם שער מספר 113 במדי נאפולי וגם חוסה קאייחון, התכבדו בשערים. פטריק שיק בישל מנגד את השערים המצמקים לפאביו קוואליארלה וריקי אלברס.
מסע ההיחלצות ההירואי של דוידה ניקולה ושחקניו הגיע לשיא במחזור הסיום. פרט למחזור הראשון, קרוטונה הייתה לכל אורך העונה מתחת לקו האדום. הערב, ברגע האחרון, היא נחלצה ממנו כשחתמה חודשיים מדהימים בהם צברה 20 נקודות מ-27 אפשריות (הפסידה רק ליובנטוס) אחרי 14 בלבד בכל 29 המחזורים הראשונים של העונה. אנדראה נאליני מצא זמן אידיאלי לכבוש שערי בכורה בסרייה A בדקות 14 ו-60, כשבתווך דייגו פלצ'ינלי נגח (22) וצ'ירו אימובילה רק צימק בפנדל (26). באסטוס האורח הורחק (42).
הסיציליאנים נפרדו מהליגה עם ניצחון ביתי ברנצו ברברה וגררו את אמפולי איתם לסרייה B, שלוש שנים אחרי שעלו יחד כאלופת ליגת המשנה וסגניתה. למרות שכבר איבדה מזמן את הסיכוי להישאר, פאלרמו נלחמה במחזור הסיום. השוער אנדראה פוליניאטי סיפק שלוש הצלות נהדרות, ובדקה ה-76 איליה נסטורובסקי נגח פנימה אחרי הרמה של אנדראה ריספולי, לפני שברונו הנריקה הקפיץ את השני בדקה ה-84. אמפולי, שהייתה מאז המחזור ה-12 במקום ה-17 שמעל הקו האדום, אמנם צימקה עם שער של ראדה קרוניץ' בדקה ה-87, אך צנחה אל המקום ה-18 ברגע ממנו כבר אין דרך חזרה.
הרוסונרי אמנם חוזרים לאירופה, אבל סיימו את העונה בטעם רע עם הפסד דרמטי. בצל המתיחות עם המועדון, ג'אנלואיג'י דונארומה פתח בשערה של מילאן ונכנע בדקה ה-17 לשער של ז'ואאו פדרו. מנגד, לוקה קרוסטה בן ה-19, המושאל ממילאן לקליארי, ערך את הבכורה שלו ועצר פנדל של קרלוס באקה בדקה ה-63, לפני שנכנס לפנדל נוסף של ג'אנלוקה לפאדולה בחלוף שבע דקות. גבריאל פאלטה, הבלם הסורר של האורחים, הורחק בפעם החמישית העונה בדקה ה-75, וקליארי ניצלה את יתרונה המספרי כדי להשיג את שער הניצחון מרגלי פאביו פיזקאנה, שהגיע ראשון לריבאונד בדקה ה-93.